Lincolnova koliba - odmor u seoskoj idili na samo 5,5 km od Bijele kuće (12/2/04) - 2004-02-12
Povodom današnjeg rođendana 16. američkog predsjednika, posjet mjestu gdje se odmarao i, možda, donio velike odluke
Dvanaesti veljače je rođendan Abrahama Lincolna, šesnaestog predsjednika Sjedinjenih Država. Današnje Zanimljivosti iz Amerike stoga su i posvećene djeliću njegovog života, onome u kojemu se relaksirao u vrijeme dok je bio predsjednik. Kada se današnji američki predsjednici žele odmoriti, oni često odlaze u Camp David, 110 kilometara od Washingtona, u saveznoj državi Maryland. To je mjesto koje svojom ruralnom mirnoćom momentalno briše hektičan život glavnog grada i Bijele kuće ... barem nakratko. No, Abraham Lincoln je morao putovati samo pet i pol kilometara od Bijele kuće da bi se našao u seoskoj idili. Od 1862. do 1864. on je s obitelji često odlazio u kolibu, koja se nalazila na tlu Doma vojaka, tadašnje savezne ustanove za invalidne vojne veterane. Više od četvrtine svog predsjedničkog mandata, Abraham Lincoln je proveo u toj kolibi. Godine 1862, kritične godine Građanskog rata, on je tamo živio gotovo pola godine. Bijela kuća je za njega bila vrlo teško mjesto, opterećeno bolnim uspomenama - u njoj je umro njegov mlađi sin Willie. Koliba u seoskom okružju bila je pravo mjesto za ponovno uspostavljanje duhovne ravnoteže i snage, neophodne da bi bio dobar čelnik svojoj zaraćenoj zemlji. Izraz 'koliba', međutim, ne opisuje tu vikendicu na pravi način - bila je to trokatnica, ožbukane fasade, prostranih soba, s brojnim kaminima. Kuću je godine 1840. izgradila jedna ugledna washingtonska bankarska obitelj. Danas se ta zgrada, nazvana 'Lincolnova koliba', obnavlja pod nadzorom Nacionalnog trusta za očuvanje povijesnih objekata. Tijekom stoljeća i pol, Lincolnova koliba se mnogo puta obnavljala - mijenjani su tepisi, zidovi su prebojani desetke puta, neki su podovi prekriveni linoleumom. Sadašnja obnova će, uz pomoć fotografija, litografija i pisanih svjedočanstava, vratiti kolibu u stanje u kakvom je bila u vrijeme Lincolna. Konačno, ona će biti otvorena za javnost, kao značajno svjedočanstvo predsjedništva ovog, po mnogima, najznačajnijeg američkog predsjednika. Ona i jeste bila svjedok povijesnih zbivanja - u tim je sobama stvarana strategija Građanskog rata, tu je bio otpušten jedan od najslavnijih generala Sjevera, George McClellan. Vjeruje se da je koliba igrala i značajnu ulogu u Lincolnovoj sve jačoj odlučnosti da oslobodi američke robove. Na putu između Bijele kuće i Doma vojaka, naime, nalazili su se brojni logori za robove izbjegle s Juga. Prema zapisima nekih od tih robova, on bi često zastao i obišao te logore. To se događalo točno u mjesecima kada je pisao Proklamaciju o emancipaciji. Sve ovo i još više može se pročitati u jednoj od najnovijih knjiga posvećenih Abrahamu Lincolnu - "Lincoln's Sanctuary", "Lincolnovo utočište", koju je napisao povjesničar Matthew Pinsker, profesor na koledžu Dickinson.